khistorydata/jeongjo-sjw-relations huggingface dataset:
정조 6년
壬寅十月二十九日辰時。上御春塘臺。頒賞入侍時。左承旨徐有防。右承旨李在學。左副承旨金宇鎭。記事官趙興鎭。假注書趙衍德。記注官金鳳顯。別兼春秋徐龍輔。以次進伏訖。在學曰。引儀今方待令。以行禮擧行乎。上曰。內試射。元無行禮之事。引儀贊儀。卽爲退去事分付。賤臣承命出傳。上曰。本營賞木。盡爲待令乎。在學曰。兵曹郞廳。今方來待矣。上曰。內試射本營郞廳。例爲待令。而今此兵郞之來待。亦甚無義。此後以該營郞廳待令事分付。賤臣承命出傳。上曰。禁營鄕軍。欲令均授賞格。而今玆二百餘人。只十九人入格。亦可怪矣。有防曰。果然矣。在學曰。禁營兼大將。當以馬路進來乎。上曰。以兼中軍替行事分付。宣傳官承命出傳。宣傳官跪告吹打。上曰。大將先爲遮面。郞廳次之。千摠以下叩頭事分付。宣傳官承命出傳。兼大將具善復。郞廳李喆模進前行禮訖。入就位。善復曰。臣昨果試藝。則所謂鄕軍。專不成樣矣。上曰。應試人許令上臺。無一技者。皆令退去事分付。宣傳官承命出傳。上曰。今日入來鄕軍。果是何道軍乎。善復曰。皆是洪忠道軍矣。命鄕軍試藝。上曰。敎鍊官必從優看勢。均授賞格。可也。善復曰。聖敎誠好矣。試藝訖。命頒賞。仍命退出。上曰。御營大將入侍。賤臣承命出。與李柱國偕入進伏。上曰。冬等試藝。向有設場。而値雨未畢。卿等分四所試藝。可也。善復柱國。承命出看試。有防曰。來初一日。輪對。取稟。旣與景慕宮齋戒相値。何以爲之乎。上曰。以頉稟書出。可也。試藝訖。命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨李在學坐直。左副承旨金宇鎭坐。右副承旨沈有鎭坐。同副承旨李時秀坐。注書趙興鎭仕李祖承病。假注書趙衍德仕直。事變假注書金就行仕。
정조 6년
傳于徐有防曰。禮房承旨馳詣宗廟景慕宮奉審。摘奸以來。
정조 6년
備局薦望。摠戎使李柱國徐有寧李漢昌。
정조 6년
下備忘記曰。誠有襲謬之罪。果無首創之跡。且以同一罪犯。或削或竄。不無斑駁之歎。聞渠子唱第。在今榜云。及今宥還。公私俱無所妨。三水府竄配罪人徐有大。姑爲放送。
정조 6년
以義禁府錄啓。傳于李在學曰。崔命健放。
정조 6년
李在學。以義禁府言啓曰。咸鏡道三水府竄配罪人徐有大放送。承傳啓下矣。徐有大放送事分付該道道臣之意。敢啓。傳曰。知道。
정조 6년
又以吏曹言啓曰。本曹假郞廳姜鳳瑞。身病猝重。勢難入直。今姑改差。其代成均館典籍韓相肇差下。使之察任之意。敢啓。傳曰。知道。
정조 6년
又以訓鍊都監言啓曰。今月初五日次對。以金川大小南面山腰以上折受事。筵稟蒙允後。別遣本局千摠。看審形便矣。千摠元厚鎭回告內。下往金川郡。與地方官洪載淵。同往于本郡大小南面寒川洞。看審形便。則小南面。東自長湍境。西至松都界六十里。南自松都界。北至大南面界十五里。大南面。東自長湍境。西至小南面界三十里。南自小南面界。北至本郡秀龍山五十里矣。以大體言之。山體圓厚。土性衍沃。可合人居。且以目今耕墾處論之。今秋得穀。亦皆登豐矣。然而小南面山腰以上。則紫場火田。皆是宗親府折受處。大南面山腰以上。則又是司圃署折受處也。山腰以下坪田。都是元帳付民田。則毋論山上山下。俱無閑曠之可論。而兩面居民。處於本郡與白峙鎭之間。自中年漸次流散者。專由於身役不勝支堪之致矣。以此之故。許多沃土。過半陳廢者。誠爲可惜云。大抵前後松都之請劃。海西之防塞。非止一再。故折受一款。全然茫昧。徑先筵稟。自速不審之科。惶恐待罪之意。敢啓。傳曰。知道。當初許令看審後折受。出於軫念軍需之意。自有輕重之別。豈必拘於兩處折受。大小南面山腰以上他司已折受處。特爲許屬本局。卿則勿待罪。
정조 6년
又以禁衛營言啓曰。九月初七日十一日銅龍門入直鄕軍中鳥銃未入格之類。技藝從自願。一技應試單子修入之意。敢啓。傳曰。知道。
정조 6년
又以義禁府言啓曰。李德溥丁錫亨等杖八十收贖。奪告身三等放送事照律草記批旨內。如有功議。各減一等事。命下矣。李德溥。十二代祖都景。開國功臣云。功減一等。杖七十收贖。奪告身二等。而丁錫亨。無功議云矣。敢啓。傳曰。知道。
정조 6년
又以左邊捕盜廳言啓曰。本廳兼從事官趙宅鎭。身病猝重。勢難察任。改差。何如。傳曰。允。
정조 6년
又以右邊捕盜廳言啓曰。本廳從事官沈公協。身病猝重。勢難察任。改差。何如。傳曰。允。
정조 6년
壬寅十月三十日辰時。上御誠正閣。大臣備局堂上引見入侍時。領議政徐命善。左議政李福源。右議政金熤。兼刑曹判書具善復。行吏曹判書金華鎭。行禮曹判書鄭尙淳。戶曹判書李性源。兵曹判書徐有隣。漢城判尹鄭昌聖。行副司直李柱國。行大司諫李秉模。掌令權。校理李喆模。右承旨李在學。假注書趙衍德。事變假注書金就行。記注官曺喜有金鳳顯。以次進伏訖。命善曰。冬雨如霖。日氣肇寒。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。今日賓對。有何稟處乎。命善曰。只有數張回啓矣。上曰。今番殿試。徐英輔。當爲直赴。而其父有大。方在竄配。其在同慶之義。許今宥還。趁其子放榜好矣。命善曰。聖敎誠好矣。上曰。向時事。旣非首犯。究其實則不過謾飭該卒。而亦是訓將之責矣。命善曰。此江華留守金魯鎭狀啓也。以爲本府吉祥牧場。不但有名無實。適足貽民田害稼之患。且鼎足山城。卽莫重深嚴之地。而遊蹄散入。逐日無常。至於奉安之時。必開場門而入。此尤未安之大者。今若依北一場革罷之例。移送如干餘馬於他島。以其場地。許民耕食事。請令廟堂稟處矣。吉祥場革罷之議。非今斯今。而由來數百年之間。或旣罷而旋復。或旣許而旋寢者。蓋以駿馬産出之地。有難湮沒也。牧子移接之際。自多弊端也。冒占兼幷之習。不宜適中也。至於奉安時開場門之說。曾在先朝。宗臣以此陳章。至承嚴敎。則今不可更有論難。大抵牧場之許民耕食。卽一痼弊。如欲嚴防。當自沁都始。狀內所請。置之。何如。上曰。依爲之。出擧條上曰。若以馬畜之貽害民穀爲言。則他牧場。亦豈無貽害之事乎。命善曰。十餘年前。宗臣西春君爗。以撤移牧場事。有所上疏。而先朝。以耕墾之弊。甚於放牧爲敎。至有捧納承旨譴罷之典矣。上曰。沁都一自築城之後。泥土成堅。反失險津云。今若更許耕墾。則亦無保障之效矣。善復曰。臣向年往見沁都。則耕作比前倍蓰。故果無閑地矣。上曰。馬政亦係不輕。今若因此撤罷。則亦甚難矣。命善曰。牧場土品。聞甚肥饒。故本府民人輩。果有大願云矣。上曰。西春君前旣被罪。且知其事之必不成。而如此狀請者。誠極非矣。命善曰。果不善爲矣。命善曰。卽見平安兵使李達秀報備局辭緣。則枚擧鐵山府使崔範重牒呈。以爲本府西林城修補錢二千兩。自丁丑取殖。而利上生利。今爲一萬八千六百八十三兩之多。民弊滋甚。一境嗷嗷。留庫條外分債錢九千三百四十一兩五錢。自今年停殖。每年捧什二。限五年收殺。竝與留庫條。次次移來本營。原錢二千兩。仍置本府生殖。修城容入外餘數。輸置本營。以除本府之弊事爲請矣。鐵山小邑也。而以萬兩錢。逐年散斂。其爲民弊。不言可想。今帥臣所請。儘有意見。而四十年流來之事。有難容易變通。且移來兵營之後。又將何以區處。此亦不可不爛加商量。更令道臣。往復消詳。論理啓聞後。稟處。何如。上曰。依爲之。出擧條命善曰。以摠戎廳馬兵都試之尙不擧行事。査問該廳。則以爲。水原。以災邑。報請退行於明秋。而不爲許題。往復之際。致此稽滯。以來月初二日出令云。馬兵都試。旣以十月內設行之意。節目啓下。則定式初年。摠廳之違越令甲。有關師律。究其稽滯之本。則專由於水原之頉報。其在勵後懲他之道。不可不嚴勘。摠戎使李昌運罷職。水原府使閔鍾顯拿處。何如。上曰。依爲之。水原民事之遑急。實爲畿邑之最。該府使。以明秋退行之意。論報營門者。可謂擧職。未知其爲罪。然早不報請。有難全然無警。閔鍾顯拿處傳旨。待麥秋捧入。其前毋得一刻曠官事。嚴飭。可也。出擧條上曰。摠帥意謂擧職。每多僨事。或緣病故而然耶。命善曰。聞今差勝云矣。上曰。他邑先來馬兵。使之試才好矣。命善曰。本來都試。待各邑畢到。輒同日擧行。故有難先試矣。上曰。向日傳敎中。若無沒技。則以居首人。陞差將官事。定式矣。此事。果何如。善復曰。聖敎誠好矣。上曰。優等三人。竝令陞差。亦如何。命善曰。居首外初不爲入格矣。命書榻敎曰。摠戎使罷職。代御將兼察。牌招傳授密符。上曰。大臣將臣。姑爲仍留。他備堂及臺臣玉堂。竝爲先退。可也。華鎭等以次退出。上曰。完伯密啓。今方入來。而珍島罪人朴瑞集。有若告變者。然觀其辭語。極爲凶憯。畢竟似有生變之慮矣。命善等曰。伏承下敎。不勝驚駭。所謂瑞集。與亨夏同惡相濟之人矣。上曰。珍島郡守李弼胄。誰也。善復曰。李晬光之後孫矣。上曰。所志有曰賊將在於山中。又曰賊星無恙近主。此則實有眞贓而然。卿等觀此密啓。可也。命善等進覽訖。奏曰。觀此狀辭。此漢情節。極爲凶獰。實是前古所無之變矣。上曰。白天湜文仁邦。卽鎭川縣捕捉罪人。而有此凶獰之擧。其在盤問之道。卽當捉來矣。命善曰。瑞集。亦當捉來矣。福源曰。觀其酬酢。渠輩果有經營者矣。上曰。李哥盤問。則賊將姓名。可以査得矣。訓將曾聞洪忠道事耶。善復曰。臣姑未聞矣。上曰。金勛李京來。亦當捉來矣。命善曰。然矣。上曰。渠輩旣知爲賊。而作此謀事。是何故也。命善曰。外面看之。則海湖諸賊。有若不相干涉。而凶謀逆節。卽一串貫來。瑞集輩。以逆看作義理。故有此不道之說矣。上曰。乙亥雖有掛書之變。此則比乙亥。爲尤甚矣。福源曰。其所排鋪。無異於戊申賊矣。上曰。厥漢之入居窮山。已極殊常。而賊將則指以都昌國云。文仁邦金廷彦。卽其同謀之人。向時此漢族屬。捉囚錦營矣。今果何以處之乎。命善曰。似當盡爲放送矣。上曰。金勛亦同情之人。而向以好生之意。特爲放送矣。又與瑞集。符同作謀。誠極痛惡矣。命善曰。一種不逞之徒。和應譸張。故有此擧措。此等諸賊。當以捕廳發捕矣。上曰。近來治獄。殆同捉蟹放水。故反有無實之患矣。福源曰。瑞集輩凶謀祕計。比他賊爲尤甚。卽當依律處之矣。上曰。差送按覈。似涉有弊。武臣中以詳密人。以爲下送。査問其情節好矣。命善曰。聖敎誠好矣。上曰。兩將臣。以可合人薦之。可也。柱國曰。具綜李元謙。足可往矣。上曰。此人皆以從事官差下好矣。善復曰。聖敎果好矣。命書榻敎曰。前正具綜給牒敍用。上曰。命送任嵂。則善爲盤覈矣。命善曰。然矣。上曰。推覈之際。以賊將賊星等說發問。則人心必致繹騷。使之詳密盤問好矣。命善曰。其徒黨若盡數捉得。則似無此慮矣。熤曰。瑞集凶謀。皆出怨國之心。而仁邦輩。亦是脈胳相貫之類矣。福源曰。渠輩便同胡越同舟。故有此擧措矣。命善曰。瑞集。當自金吾發捕矣。上曰。文仁邦。曾在捕廳。一味抵賴。終不直告。今於推覈之際。又不取服。則査證路絶。待面質取服。以爲捉來好矣。善復曰。聖敎誠好矣。上曰。任嵂。以別軍職下去。則當只騎驛馬矣。命善曰。然矣。上曰。任嵂李元謙。御將出去召入。可也。柱國承命出。與之偕入。上謂嵂曰。瑞集所志中云云。逐條發問。詳細究覈。且仁邦。若不直招。則當與瑞集。頭面取服。以爲待結末捉來。而向來捕校之出使也。沿路作弊。聞甚不細。今番必加禁飭。可也。嵂承命先退。上曰。任嵂何當到營乎。命善曰。初三四日間。當入去矣。善復曰。襄陽賊李京來。亦當捉來。下去宣傳官。亦給馬牌好矣。上曰。可矣。上曰。卿等有何更奏乎。命善曰。別無仰達。而紙㕓人以爲。今番庭試正草。當此水寒。有難浮出。願以白綿紙代用云矣。上曰。在前曾有白綿紙代用之事乎。命善曰。甲申丁丑。果有已例云矣。上曰。若用此紙。則在儒生。亦可謂省弊矣。命善曰。慶科日字。只隔一月。而冬節已深。試紙無路浮出。㕓人等以白綿紙代用之意。成群來訴。事勢似然。前例亦多。今番庭試初試試紙。以白綿紙代用事分付。何如。上曰。依爲之。出擧條上謂福源曰。卿之所撰箋文。果善作。而如有未盡處。益加推琢好矣。福源曰。果有疵病處。將欲點竄而未果矣。命退。諸臣以次退出。
정조 6년
壬寅十月三十日酉時。上御誠正閣。左承旨與二直提學入侍時。二直提學鄭志儉。左承旨徐有防。假注書趙衍德。記注官曺喜有金鳳顯。以次進伏訖。上曰。朴瑞集事。誠極痛駭矣。有防曰。以外面看之。則有若風馬牛之不相及。而一種怨國之徒。結爲徒黨。有此凶獰之擧。不勝驚惋矣。上曰。箋文。左相今始撰出。而體段當如是矣。志儉曰。然矣。命志儉讀奏訖。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨沈有鎭坐。同副承旨李時秀坐直。注書趙興鎭仕李祖承病。假注書趙衍德仕直。事變假注書金就行仕。
정조 6년
兵曹口傳政事。副司果金載瓚。
정조 6년
以朔書科次單子。傳于李時秀曰。此亦科試。豈可如是考第。當該試官李在協。從重推考。
정조 6년
傳于李時秀曰。漢城府堂上與五部官員。明日來待。
정조 6년
傳于徐有防曰。朔書借書。前後申飭。何如。而以渠遐方賤微之蹤。焉敢犯禁。學錄安邁權。學諭金潭。竝爲先汰去。令該府拿問嚴處。借手★吏。令攸司從重科治。以懲日後。
정조 6년
李在學。以監印廳郞廳。以摠裁大臣意啓曰。國朝寶鑑考校之役。今已訖★。諸郞廳所帶春秋之銜。減下。何如。傳曰。允。
정조 6년
沈有鎭。以義禁府言啓曰。慶尙監司趙時俊狀啓據刑曹粘目內。咸昌縣監李廷衡。本府處之事。允下矣。李廷衡時在任所云。依例發遣府羅將拿來。何如。傳曰。允。
정조 6년
壬寅十一月初一日辰時。上御誠正閣。左副承旨入侍時。左副承旨金宇鎭。假注書趙衍德。記注官金鳳顯。別兼春秋徐龍輔。以次進伏訖。上曰。藥房提調。今日入直本院乎。宇鎭曰。似當入直矣。上曰。今番庭試試紙。終難浮出乎。宇鎭曰。當此水寒。浮出一節。果如大臣所奏矣。命讀公事。仍書判付訖。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨沈有鎭坐直。同副承旨李時秀坐。注書趙興鎭病李祖承病。假注書趙衍德仕直。事變假注書金就行仕。
정조 6년
李在學啓曰。御營大將李柱國。以兼摠戎使。馬兵都試事。今方鍊戎臺出去矣。所授御營大將命召及兼帶左邊捕盜大將命召。大將牌傳令牌。來請還納。何以爲之。敢稟。傳曰。仍佩往來。
정조 6년
徐有防啓曰。前別兼春秋金載瓚。旣已敍用。令該曹口傳還付。仍卽牌招察任。何如。傳曰。允。
정조 6년
李時秀啓曰。漢城判尹鄭昌聖。左尹洪秀輔。右尹李崇祜率五部官員。依下敎來待矣。傳曰。入侍。
정조 6년
吏曹口傳政事。以洪宣輔爲西部都事。李舒永爲東部奉事。中部奉事南獜耉。內資奉事金絅采相換。
정조 6년
吏曹口傳政事。別兼春秋。金載瓚。
정조 6년
傳于徐有防曰。明日出宮門路。以協陽門爲之。
정조 6년
李在學。以都摠府言啓曰。景慕宮展拜時。寶劍四員。侍衛二員。守宮一員。當備員。而副摠管李瀁差祭。李漢昌。以禁軍別將。領軍進去。都摠管花陽君榷。身病猝重。都摠管一員未差。他無推移之員。未差之代。令政院稟旨。口傳差出。何如。傳曰。允。
정조 6년
李在學啓曰。因都摠府草記。明日景慕宮展拜時。都摠管未差之代。令本院稟旨差出事。允下矣。令該曹。卽爲口傳差出。何如。傳曰。允。
정조 6년
兵曹口傳政事。以雲峯君杺爲都摠管。
정조 6년
傳于沈有鎭曰。左承旨入侍。
정조 6년
沈有鎭啓曰。明日動駕時。兩司侍臣。無進參之員。掌令權。待開門牌招。何如。傳曰。允。
정조 6년
徐有防。以吏曹言啓曰。今此孝徽宮冬享祭終獻官。以前都正洪履健塡差。而時無職名。令該曹口傳付軍職。何如。傳曰。允。
정조 6년
李在學。以兵曹言啓曰。明日景慕宮展拜時。路由館峴事。命下矣。取考前例。則侍衛及禁軍。以入直擧行。前後廂軍兵。亦以內外營入直軍兵出用。而訓鍊大將都令隨駕。今番則何以爲之。敢稟。傳曰。依例爲之。
정조 6년
沈有鎭。以訓鍊都監言啓曰。卽接西道參軍鄭爀所報。則慕華館居幼學李春馥。仁王山曲城近處。自外越城。被捉於禁松軍處云。白晝踰越都城。萬萬驚駭。移送秋曹。照律嚴處。何如。傳曰。允。
정조 6년
沈有鎭。以訓鍊都監言啓曰。明日景慕宮展拜時。內外營入直軍兵出用事。自兵曹節目啓下矣。金虎門軍八十五名。弘化門軍八十五名。集賢門軍四十名。廣智營軍四十五名。北營標下軍三十五名。軍餉色軍十五名。新營軍二十五名。下都監軍三十名。各其將官。率領赴陣。屛門把守及閑曠處禁雜人次。南營馬軍四十五名定送。而待標信出用。還宮後還入直之意。敢啓。傳曰。知道。
정조 6년
沈有鎭。以禁衛營言啓曰。今十一月初三日景慕宮展拜時。依兵曹啓下節目。銅龍門入直軍一百十四名內。貳極建陽銅龍等三門。各留十名。元入直將官。率領仍把。西營入直鄕軍四十名。新營入直京標下軍二十八名。鄕軍三十七名內。各除營直三名。各該將官。領付訓鍊都監都領。陣宮墻頹圮諸處。只留牌將。另飭巡察。左邊屛門十一處入直騎士二十五人內。除營直二人。與南營入直馬兵。分排把守。而竝待標信擧行。還宮後還入直之意。敢啓。傳曰。知道。
정조 6년
沈有鎭。以御營廳言啓曰。今十一月初三日景慕宮展拜時。依兵曹節目。東營入直步軍六十名內。營直二名除。實五十八名。集春營入直步軍五十名內。營直二名。集春門直二名除。實四十六名。新營入直步軍一百十一名內。營直十五名除。實九十六名。各色京標下軍二十四名。各其將官。領付訓鍊都監都領。陣宮墻把守諸處。只留牌將。而至於集春門南邊第二把守處。則旣以出番軍添入。依前仍把。屛門把守則東營入直騎士二十五人內二人。該番將率領仍直。其餘二十三人除出。嚴飭定送。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 6년
壬寅十一月初二日申時。上御誠正閣。左承旨入侍時。左承旨徐有防。假注書趙衍德。記注官曺喜有金鳳顯。以次進伏訖。上曰。江留狀啓。明日擧動時。領相兵判持入稟處事。分付。賤臣承命出傳。上曰。金載瓚。何爲牌不進乎。有防曰。未知其故矣。命書傳敎曰。進書習儀。親上習儀。同日爲之。處所以進書處所爲之。雖有倒次之嫌。奉詣習儀親上習儀罷後。行至敦寧府而止事。分付。上曰。都監草記。以允字頒布事。分付。賤臣承命出傳。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐。右副承旨沈有鎭坐直。同副承旨李時秀坐。注書趙興鎭呈辭李祖承病。假注書趙衍德仕直。事變假注書金致泳仕。
정조 6년
傳于李在學曰。雨勢如此。展拜。明日爲之。
정조 6년
兵曹口傳政事。副司直洪履健。
정조 6년
注書趙興鎭呈辭。代李敏行爲假注書。
정조 6년
傳于金宇鎭曰。向因政院之誤傳藥房軍新作貢事。有外差備軍移充之擧。故今此各樣軍簿。一竝書入之命。或慮有如前誤傳之弊也。觀此冊子。差備各樣軍新作貢之後。餘數甚少。本曹下吏。或衛所下屬輩。滲漉沾漑之際。果無大段爲弊之端乎。都案廳軍移送藥房之後。所充給之代。亦無他稱冤之弊乎。作事之始。必須審決。可無銷刻之嫌。使該郞。面議判堂。後日入侍時以奏。
정조 6년
金宇鎭。以義禁府言啓曰。西部都事李厚瑾拿囚之意。敢啓。傳曰。知道。
정조 6년
金宇鎭。以義禁府言啓曰。成均館前學錄安邁權。前學諭金潭等拿囚之意。敢啓。傳曰。知道。
정조 6년
壬寅十一月初三日申時。上御誠正閣。右承旨入侍時。右承旨李在學。假注書趙衍德。記注官曺喜有金鳳顯。以次進伏訖。上命書傳敎曰。嗟乎。朝家之視民。猶父母之視子也。人之有十子者。九子哺飽而一子頷顑。則父母之心。其將安於九子。而恝於一子。不思所以喣濡之飮食之乎。目下湖西事。政類此耳。今年農形。五道兩都。幸免大歉。而畿湖嶺告災。予爲是之懼。夙夜不遑寧謐。豈敢以一二蠲恤之政。謂能盡父母之責也。然而新還之分數停退。在畿則傡遍稍實。在嶺則亦及之次。而獨湖西闕焉。豈予忘湖西而差殊看哉。噫。湖西壤地。間于畿嶺。旱澇也均。蟲風也均。庚前一雨。差先於畿而亦後於嶺。最被災處。無異於畿之尤甚。最占豊處。反遜於嶺之之次。而不得與畿嶺列。則民其不曰我獨胡爲後於畿嶺乎。向予於秋冬之交。欲行一例蠲免。道伯分等之啓。不請停退而請代捧。以是姑且依請施之。予自語于心曰。其然豈其然云。近聞本道民情。日急一日。原野之間。甔石無儲。場市之中。價直騰踊。遑遑若不保朝夕。重以困於徵租。迫於索糴。哿矣富人。尙艱拮据。哀彼窮民。將何辦備。蟋蟀在堂。役車初休。社有酒。倉有粟。洗腆而養父母。墐戶而樂婦子。惟此時爲然。而嗟爾湖民。日被催科。小則縲絏及身。大則犴狴爲家。人生到此。寧不惻傷。今則開倉已有月矣。未知所捧者爲幾何包。而枵腹號呼之聲。赤手乞貸之狀。宛若在耳而在目。予何忍安寢便食也。原初道伯之不請停退。以新莅而燭未盡事情歟。以無例而煩未敢陳聞歟。遲遲至于今。何責于道伯。寔予之咎。畿民吾赤子也。嶺民吾赤子也湖民。亦吾赤子也。同是赤子而或施或否。則上所云安於九子。恝於一子誠近。況歲色垂暮。只餘五旬有奇。及今不諭。來頭雖有倍蓗之減。小民之膚髓已竭。而利徒歸於觀望之豪右。予甚痛之。本道今年新還中。尤甚邑及之次邑之尤甚面。三分減一。尤甚邑之之次面。四分減一。尤甚邑之稍實面。之次邑之之次面。稍實邑之尤甚面。五分減一。以紓吾民一分之力焉。有民而後有穀。苟利於民。穀何愛焉。誠欲就尤甚面里。悉行蠲免而農糧於斯。賑資於斯。其停其捧。俱出爲民。將此意曉告。已停者外。趁卽收納。毋令久困也。且於分數停退之際。災實貧富。區而別之。亦毋或雜糅也。噫。五日不雨無麥。十日不雨無禾。今年之旱。不特五日十日而已。始也牟還之作租也。意謂秋農勝於麥農矣。今則禾農之歉。反甚於麥農。新還之當捧。猶且蠲免。況又代租乎。今夏牟還之作租者。特許除當年耗。仍令待麥秋還作牟還。至如當年耗之不入。蓋欲寧失於民也。何論公用之足與不足。噫還穀外。又有一二事切緊於小民者。俵災是也。開賑是也。各邑俵災。把束不差。而能無徵白之冤。代播亦免而果有刈黃之效否。予未之知也。明春開賑。雖有成命。歲前民情。獲免流亡顚連之慮否耶。噫。予道伯守宰。不能竭心殫誠。拯濟我濱死之民。而致有匹夫匹婦塡壑之患。則名雖賑。與不賑等耳。縱或倖而免譴。獨不內愧于心。眷彼湖西。密邇京師。馳一繡衣。亦可旬望而考其勤怠。噫。守宰不勤。害及一邑之民。道伯不勤。害及一道之民。如不體予心腹之諭。伈泄悠泛。罹于咎而抵于罰。則非予罪之。身自犯之。豈曰有悔也。嗟爾。湖西之民。凡有疾苦。惟予在耳。恃而無憂。各安其堵。無依者就賑。有土者就耕。永作我太平之民。天佑于民。歉荒。豈歲有也哉。故諭。仍傳曰。此綸音一通。自政院成送有旨。下諭于湖西道伯。使之曉諭道內民人。俾各安土奠業。毋至流散之境。飭諭如是其丁寧辛勤。而雖一夫一婦。不知有蠲稅之令。不聞有播告之擧。民情一味遑急。則安用此等旬宣之臣也哉。從當另行按廉。憑其實蹟。仍令各別惕念擧行。上曰。此綸音。依向日畿甸綸音例。以諺書反繹入刊事。分付校書館。可也。賤臣承命出傳。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨沈有鎭坐。同副承旨李時秀坐直。注書趙興鎭呈辭李祖承藥院直。假注書李敬行仕直。事變假注書金就行仕。
정조 6년
傳于李時秀曰。別兼春秋金載瓚。敍用還付。牌招察任。
정조 6년
兵曹口傳政事。以金載瓚爲副司果。
정조 6년
吏曹口傳政事。別兼春秋單金載瓚。以徐有隣爲平市提調。
정조 6년
傳于李在學曰。畿邑分數停退時。各處軍餉及會內外穀。依他還穀例。使之分數減捧。湖邑宜無異同。今番分數停捧。一依畿邑例擧行事。令廟堂一體行會。
정조 6년
傳于李在學曰。明日次對。退定於再明日。
정조 6년
李時秀。以兵曹言啓曰。臣今日隨駕時審察外宮墻。則月覲門下邊轉曲近處數步許。椽木蓋板。滲漏腐傷。竝與蓋瓦而破落。所見殊甚疎虞。令該軍門該監。以草芚長木。堅實蓋覆。使傍近處把守軍。往來巡察之意。敢啓。傳曰。知道。
정조 6년
李時秀。以訓鍊都監言啓曰。本局哨官朴秀馨。身病甚重。勢難察任。改差。何如。傳曰。允。
정조 6년
李時秀。以御營廳言啓曰。本廳字內月覲門下邊宮墻轉曲近處數步許。椽木蓋板。滲漏腐傷。蓋瓦破落處。令該軍門該監。以草芚長木。堅實蓋覆。使傍近把守軍。往來巡察事。自兵曹草記矣。別定將校。與該監眼同。堅實蓋覆。以通化門北邊第一鋪把守軍。往來巡察事。另加嚴飭之意。敢啓。傳曰。知道。
정조 6년
壬寅十一月初四日辰時。上詣景慕宮御齋殿。左副承旨金宇鎭。記事官李祖承。記注官曺喜有金鳳顯。以次進伏訖。上曰。同副承旨入侍。出榻敎賤臣承命出。與同副承旨李時秀偕入進伏。上曰。時原任大臣本宮提調漢城判尹入侍。出榻敎賤臣承命出。興領府事金尙喆。領議政徐命善。判府事李徽之。領敦寧洪樂性。左議政李福源。右議政金熤。訓鍊大將具善復。漢城判尹鄭昌聖。本宮提調鄭尙淳。偕入進伏訖。上曰。戶曹判書入侍。出榻敎賤臣承命出。與戶曹判書李性源偕入進伏。上命時秀書傳敎曰。昨於湖西綸音。已示予意。而今夏麥歉。挽近所無。牟還之許令作租。意謂秋農之當可措手。目今秋農。水田最歉。餉之米還之租。猶令代捧。代捧之不足。亦令停退。況牟代之租乎。古人所謂俾出童羖。不幸近之。湖西停退。旣用畿甸之例。畿甸代牟。獨不用湖西之規乎。牟已代租。租無可捧之道。則以租作牟。還他本色。顧何慳惜。今夏牟還作租者。竝減當年耗條。特許待麥秋還作牟還。或曰當年耗條。不宜減除云。而今予之心。欲全減而爲嗣歲。未之能焉。況在九牛一毛之耗乎。知悉此意。擧行之意。京畿監司處。卽令廟堂措辭行會。又命書傳敎曰。兩西穀轉輸。出於爲都民裕食之意。而船隻艱覓。載運愆期。雖以關西言之。迄無裝發之報。而見今歲色垂窮。臘月在卽。此時駕海。必有失勢淪溺之患。是欲爲民而反害民者也。且問賑廳廳儲之穀。足了冬春發賣云云。然則待春裝發。猶不至後時。已裝發船隻外穀物。竝令待開春上送之意。卽令廟堂。撥馬行會平安監司處。至於海西穀。已到泊者。數甚夥然。船路且無涉險之處。停運一款。姑不知委。而未運穀包。更觀風勢水勢。量宜發船之意。一體分付黃海監司處。又命書傳敎曰。湖西綸音印本下送三件。卿其祗受後。營上兵營水營件各一件。卽爲分頒。尤甚邑守令韓山郡守朴宗珪。舒川郡守柳鎭琡。林川郡守宋持敬。沔川郡守兪彦銻。天安郡守尹翊烈。溫陽郡守金履鉉。泰安郡守申載文。德山縣監李惟稱。平澤縣監南溟學。稷山縣監金履銈。燕岐縣監金克行。扶餘縣監尹昹。石城縣監洪景仁。庇仁縣監朴泂。瑞山縣監金光岳。海美縣監曺潤根。唐津縣監李雨培。新昌縣監洪益烈。牙山縣監趙亨逵等處。各頒五件。之次邑守令忠州牧使李樂培。洪州牧使申致權。大興郡守沈載鎭。公山判官朴始榮。文義縣令洪景游。鴻山縣監李厚源。堤川縣監沈宗之。定山縣監閔垠。靑陽縣監李璡。陰城縣監李崇運。淸安縣監李勉基。恩津縣監尹光孚。連山縣監兪漢緯。尼城縣監沈禧。藍浦縣監洪尙德。鎭川縣監沈基泰。保寧縣監任玉。禮山縣監林泰遠。木川縣監任希厚。西原縣監宋持常。結城縣監韓德厚等處。各頒四件。稍實邑守令淸風府使李義綱。槐山郡守尹文東。沃川郡守吳載文。丹陽郡守黃檃。懷德縣監申光祐。延豊縣監洪昌源。懷仁縣監洪儆。鎭岑縣監李彦五。全義縣監李復燮。永同縣監鄭文在。黃澗縣監金斗應。靑山縣監洪景厚。永春縣監金在鎭。報恩縣監任璛等處。各頒三件。仍令各其邑守宰。謄出諸本。分布面里之意。卿其惕念擧行事下諭于洪忠監司金文淳處。命善曰。目今民間錢荒益甚。雖蒙發賣之惠。亦無辦價之道云。此則朝家雖欲軫念。矯捄沒策。而惟有一事之公私兩便者。摠廳保還。以錢代捧。從當還作本色矣。數萬包米勢難一時還作。而以錢久留。則又不無漸致消融之慮。若於開春後。以其所捧。直爲分給。待秋成以米收捧。則該廳除貿米之弊。民間有散穀之效。而以五兩錢。納一石米。則願受之人。必當不勝其紛紜。取捨之際。勿委保主人。摠帥親執均俵。俾無京外間稱冤之患。本錢分給時。又或有除出情債之謬規。今番則一切嚴禁。隨現重勘。使五兩本錢。無所虧欠。全付還民事。一體申飭似好。依此知委於摠戎廳。何如。上曰。依爲之。命善曰。卽見京畿監司李亨逵狀啓。則以爲。尤甚廣州等十七邑。來春開賑。不容少緩。之次楊州等十邑尤甚面。亦不可不設施。通計二十七邑飢民。似不下屢萬口。而道內賑穀。本自不敷。關西大小米限一萬石。常賑耗一萬石。營賑各穀一萬石。特許劃給。空名帖限八百張。亦令頒下。以爲分排賑恤之資事。請令廟堂。稟旨分付矣。畿內民情。纔過秋獲。已有艱食之憂。若到春窮。遑急可知。若其接濟賙恤之策。道臣陳聞。待之久矣。今此請穀。雖若稍過。旣云有餘還錄。何必更費較計。但嗣歲種穀。專靠於新還。而元還本少。代捧居半。今若以常賑名色。捐出萬包。則春後耕播之資。又將何處得來乎。兩西移粟。旣有料量推移排用者。政好相當。關西大米四千石。小米一萬六千石。本道營賑各穀一萬石劃給。以準三萬之數。而所請則穀多而米少。所劃則米多而穀少。道臣知悉此意。毋論巡還農糧。皆於此中磨鍊分俵事申飭。至於空石帖。畿內與三南有異。換貿之道。似不容易。五百張爲先成送。如有不足之患。追後加請。亦自未晩。以此分付。何如。上曰。依爲之。尙淳曰。今番上寶鑑時儀注。以殿下詣太廟展謁奉審。仍行上寶鑑之禮磨鍊。則再次行禮。未免煩疊。以詣太廟。仍上寶鑑。禮畢後。次詣永寧殿。行禮如太廟儀節事。磨鍊。何如。上曰。依爲之。尙淳曰。今番陳賀時畿湖方物。旣命停封。而至於兩都。雖是畿內。年事旣稍實。且是自京擧行之事。依例封進之意。分付。何如。上曰。依爲之。尙淳曰。在前陳賀時各殿宮政府六曹物膳。例爲封進矣。今番畿湖外諸道方物物膳。只當殿封進事。已因傳敎知委。而至於各殿宮政府六曹物膳事。當依例封進矣。何以爲之。敢稟。上曰。依爲之。尙淳曰。今此上寶鑑陳賀頒敎時。王大妃殿惠慶宮中宮殿。當依例只進表裏乎。上曰。依爲之。命善曰。平市多有擧行。而提調方在外。事多掣礙矣。命書傳敎曰。在外平市提調許遞。令該曹。各別擇差。命退。諸臣以次退出。
정조 6년
壬寅十一月初四日卯時。上詣景慕宮。展拜入侍時。行都承旨嚴璹。左承旨徐有防。右承旨李在學。左副承旨金宇鎭。同副承旨李時秀。記事官李祖承。假注書李敬行。記注官曺喜有金鳳顯。別兼春秋鄭東浚。以次隨駕。上具翼善冠衮龍袍。乘輿出協陽門。由建陽門出明政門。通禮跪請降輿乘輦。上降輿乘輦出弘化門。詣文廟前路。通禮跪請降輦。上降輦步過前路。通禮跪請乘輦。上乘輦。命招成均館事知守僕及濬川都廳田益顯。下詢植木株數。仍下敎曰。明春更加種樹。而優數勤種者。當有施賞之典。以此申飭。可也。詣降輦所。通禮跪請降輦乘輿。上降輦乘輿。下敎曰。祗迎大臣。待令于宮內事。分付。賤臣承命出傳。上詣齋室門外。通禮跪請降輿。上降輿就板位西向立。引儀唱再拜禮。上行拜禮。仍詣宮內奉審訖。入御齋室。諸臣口傳問安。少頃。命左承旨左副承旨入侍。有防宇鎭與史官進伏。上曰。右承旨入侍事。分付。賤臣承命出。與在學進伏。上曰。冊子印出速入事。催促于右副承旨處。賤臣承命出催促。上曰。兵判入侍事。分付。賤臣承命出。與徐有隣進伏。上曰。金載瓚雖未肅拜。入侍事。分付。賤臣承命出。與載瓚進伏。上曰。同副承旨入侍事。分付。賤臣承命出。與時秀進伏。命時秀讀奏諭湖西諺翻綸音及進寶鑑箋文。命退。諸臣退出。少頃。上具翼善冠衮龍袍。出齋室。通禮跪請乘輿。上乘輿至降輿所。通禮跪請降輿乘輦。上降輿乘輦。至文廟前路。通禮跪請降輦。上降輦步過前路。通禮跪請乘輦。上乘輦至弘化門外。下敎曰。宣傳官持標信。往于軍門解嚴事。分付。仍詣明政門外。通禮跪請降輦乘輿。上降輦乘輿。由建陽門入協陽門。諸臣口傳問安訖。以次退出。
정조 6년
壬寅十一月初四日未時。上御誠正閣。左副承旨入侍時。左副承旨金宇鎭。記事官李祖承。兼春秋金鳳顯。別兼春秋金載瓚。以次進伏訖。上曰。戶曹判書藥房提調入侍。出榻敎賤臣承命出。與藥房提調金華鎭。戶曹判書李性源偕入進伏。上曰。右承旨同副承旨入侍。出榻敎賤臣承命出。與右承旨李在學。同副承旨李時秀偕入進伏。上曰。提調今日監煎以入乎。華鎭曰。臣以監煎事。仕進藥院矣。上曰。上寶鑑時各差備人員。皆已塡差乎。性源曰。差備人員甚多。姑未塡差矣。上曰。列朝謨烈。纂成一帙。行將親上。禮莫大是。慶莫踰此。凡係儀節。必須爛商。無有未盡之歎。而差備官。亦宜擇差。至於軍人服色之取用舊件者。皆爲改染以用可也。褥席差備之皆着朝服。不無爲弊之端。以黑團領擧行。未爲不可矣。性源曰。褥席差備。以南行中曾經州牧人塡差。而至於案床差備爲三十八人。此則實有難差之弊矣。上曰。案床差備則以武兼中塡差。旣有已例。今番亦於武兼。分數塡差好矣。上曰。御將姑未出去乎。在學曰。以兼摠戎使。今方聽傳敎。似未出去矣。上曰。入侍。賤臣承命出。與兼摠戎使李柱國偕入進伏。上曰。目今諸道告歉。民不聊生。賙濟之方。奠接之策。當自近始。畿甸之人。所仰哺者。專係摠廳還上。而奸僞日滋。百弊俱生。莫可釐革云。其所以矯救之方。不容少緩。卿旣經摠使。今當兼任。或有預料者乎。柱國曰。聖敎至此。臣不勝欽仰。而摠廳還上之弊。專在於保主人之偸竊犯手。以至於年年減縮。元會簿中所不足。未知其幾萬石。誠甚可悶矣。上曰。北漢是保障之地。築城置穀。皆爲不虞之備。而平時所以接濟畿民之需。今聞卿奏。疎虞若是。安有設施之本意哉。此則前後摠使。難免其責。然而摠使則猶在京遙管。管城將。專管北漢之事。有弊莫救。焉用彼管城將爲哉。柱國曰。近來錢荒之弊。甚於穀歉。民間之搔擾。日甚一日。就各衙門料布。專以錢邊上下。而三軍門則有換銀條。亦於此時爲之。至於封不動錢條。或換金或換銀入庫。則實有救荒之效。而在營門。亦有便宜之道矣。此則事係變通。下詢大臣。處之似好。故敢此仰達矣。上曰。卿言不無意見。未知錢荒之弊。源自何處耶。柱國曰。各衙門有錢貨處。皆有入無出。故廛民之所以藉手者。今無出處。荒弊則都下爲尤甚。非但軍門錢換貿而止。內司所需。限某兩貿銀。則此可爲裕財之一道矣。上曰。內需司設置。非爲私財。是亦不虞之需。故惟我肅廟先朝。發內帑之財。以補賑資于告歉諸道。野無顑頷之色。民有鼓腹之樂。予實欽仰聖德。自丙申以後。無一尺一粒之濫費。而稅入之收納也。罷推刷之官。令各其本邑守宰收納。而亦令戶曹主管者。意有在焉。此宮府一體之義也。貿遷有無。乃是行貨之道。從當下敎。換一款。自御廳爲始。俾有實效。則他軍門。亦將從此爲之。不必問于大臣。卿旣帶御將。先爲擧行無妨矣。命退。諸臣以次退出。
정조 6년
壬寅十一月初四日申時。上御誠正閣。左副承旨入侍時。原任提學徐命膺。一直提學鄭志儉。左副承旨金宇鎭。假注書李敬行。記注官曺喜有金鳳顯。以次進伏訖。上曰。此序文集字。其誰爲之乎。命膺曰。趙聖得爲名人模寫矣。上曰。直提學所見。何如。志儉曰。此雖模寫。字畫甚精。雖使名筆書之。似不及此矣。命膺曰。此人工於此役而素有名者。今則年老。雖不如小少時。今此序文之役則十分盡力用工。無加云矣。上曰。誠美矣。以此刻之。可乎。命膺曰。近來刻工。手法甚拙。且木刻不精而易刓。若使善手。以成石刻則似爲極美矣。上曰。石刻則雖好矣。而方無美石。不必以是爲營。使匠人善刻木板。則工至幾日云乎。命膺曰。再明當始役而擇善手四人。盡心精刻則六七日間。可訖工矣。宇鎭曰。漢城判尹鄭昌聖擧條中。曾經守令外五字抹去事。命下矣。取考擧條則元無曾經守令外五字。何以爲之乎。上曰。然則置之。可也。宇鎭曰。五字抹去事爻周乎。上曰。依爲之。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐直。右副承旨沈有鎭坐。同副承旨李時秀坐。注書趙興鎭呈辭李祖承藥院直。假注書李敬行仕直。事變假注書未差。
정조 6년
沈有鎭啓曰。憲府連日監察茶時。事甚未安。除在外疏批未下外。持平李壽咸。自鄕上來云。卽爲牌招。何如。傳曰。允。
정조 6년
以禮曹判書所啓擧條。傳于金宇鎭曰。應行之禮。豈可以日晷長短。有所闊狹。上寶鑑。旣非祭禮則展謁後。更行此儀。事係煩瀆。故昨日大臣筵奏亦如此。而擧條措語。大相逕庭。使之改修正啓下。政院之每以此等事。必令自上替勞者。太涉不職。在院承旨推考。
정조 6년
事變假注書金就行改差。代以鄭萬始爲假注書。
정조 6년
徐有防。以監印廳郞廳。以摠裁大臣意啓曰。臣尙喆。與堂上臣李性源鄭昌聖沈念祖及本署提調臣韓光會。進詣宗廟永寧殿。奉審各室冊寶欌內國朝寶鑑奉安之節。皆無苟艱之慮。敢啓。傳曰。知道。
정조 6년
徐有防。以弘文館言啓曰。本館上番校理臣李喆模。以禁衛營從事官。今日本營價布捧上坐起時。晝仕出去之意。敢啓。傳曰。知道。
정조 6년
李在學。以刑曹言啓曰。昨日動駕時。京畿衿川居梁禧郁。稱以弊瘼。咫尺衛外。持疏呼籲。自兵曹。捉送本曹矣。取見其疏本。則非但格式之違錯。所謂十條臚列。指東指西。荒雜怪駭。非係四件。而乃敢以猥屑之事。肆然登聞者。究厥所犯。誠極痛惡。其在懲後之道。不可尋常處之。其疏本勿施。自臣曹考律嚴勘。何如。傳曰。果如草記。則必非常性之人。且今編配之夥多。誠一痼弊。待用刑懲治次。姑爲放送。
정조 6년
李在學。以刑曹言啓曰。昨日動駕時。毛衣匠李東顯。擊錚於衛外。故取考其原情。則渠等本以平市署所管耳掩廛市民。戊午年。移屬工曹。而毛物則買用於各床廛。緞色則買用於立廛。手造賣之者。已至屢百年。而至于今年。立廛市民等。呈訴備局。渠等所造賣。涼揮項物種以亂廛成節目後。執捉呈課於京兆。徵贖禁斷。匠人手造所賣之物。切勿侵責事。曾有受敎。使渠等。還推本業。從市案資生云矣。蓋此事。旣自廟堂申禁之後。不知懲戢。敢以非四件之事。肆然登聞者。猥屑無嚴。莫此爲甚。其供勿施。自臣曹。考律嚴勘。何如。傳曰。考律一款。今番分揀。本事。卿其從便決給。
정조 6년
李在學。以刑曹言啓曰。昨日動駕時。咸鏡道文川居徐大協爲其父本州殺獄罪人鳳恒。擊錚於衛外。所當依例捧供以入。而取考徐鳳恒錄啓文案。致死人金銀孫之三處傷痕。俱係要害。詞證明白。獄情無疑。故使之同推。期於得情事。已爲回啓允下。而今年三月。大協爲父擊錚。其時本曹判書臣徐有隣。詳考獄案。以少無疑晦。覆啓勿施則一年之內。再次登聞。極涉猥越。事當嚴處。而旣出於爲父至情。有難請勘。原情內辭緣勿施。何如。傳曰。允。
정조 6년
禮曹節目。今十一月十八日冬至陳賀節目。依前例磨鍊。何如。判府啓。正至朝賀。卽上下迓祥之禮。事非豊豫。豈必靳持。而見今畿湖。饑饉無前。瘵載路。雖係應行之儀。宜有停免之擧。冬至朝賀。今番段權停。只進表裏事。知委爲良如敎。
정조 6년
刑曹啓目。罪人李春馥原情云云。踰越都城節次。旣已遲晩。自本曹依律定配。何如。判付啓。觀渠供辭。差與越城有異。直以當律勘斷。殊非原情之意兺除良。白晝稠廣之地。豈有冒犯重律之理。此亦常情之外。以此以彼。宜有參恕之端。待用刑嚴。刑懲勵次。姑爲放送爲良如敎。
정조 6년
刑曹啓目。粘殺獄按覈。必須詳愼。雖一字半句。推問來歷。法理當然是白去乙。戒丑泥醉之說。發於元犯之口。而初不發問於屍親看證。乃以醉人腸胃飽滿。內臟見傷等說。泛然結語者。極涉疎忽。伊時初覆檢官及査報前後府使。一竝從重推考。何如。判付啓。檢官推考事依施爲旀。情出無情。殺亦戲殺。十二年滯囚。三百次受刑。足懲醉鬪之罪兺除良。況旀違端如許。曰傷處也。曰實因也。曰詞證也。俱不明的。焉有似此殺獄。金女呼訴之說。大槪有條理。此等獄事。合施傅輕之典。且以推官報辭觀之。尤可見僉議之詢同。三陟府殺獄罪人千萬伊。特令道臣。卽爲減死決配後。狀聞爲良如敎。
정조 6년
刑曹啓目。粘崔貴同之放釋一款。初非可論。依前仍置爲白遣。崔女誣罔之罪。令本道勘處。何如。判府啓。回啓中年久人。故卞覈無階。此八字可謂實際語兺不喩。床笫之事。廉探之說。俱係易晦而難明是遣。秋間判付亦有提及者。以此以彼。合施罪疑之典。吉州牧定配罪人崔貴同。特爲放送。崔女事出爲夫。不必深罪。亦爲分揀事。分付道臣。擧行形止。卽令狀聞爲良如敎。
정조 6년
刑曹啓目。粘義州等官囚推罪人李如太等獄事。依前同推。期於得情爲白乎旀。肅川等官囚推罪人校奴致玄等獄事。獄體至重。臣曹不敢擅便。上裁。何如。判付啓。義州府囚推罪人李如太段。回啓中必有內傷之祟云云。殊未知其爲當是如乎。坐在京裏。遙度塞外之獄情。決是行不得之事兺除良。道伯則必當詳覈密探。覰得本獄肯䋜。曷若從是之爲便好乎是旀。且以道啓觀之。傷處實因不分明之外。弘茂如太之彼此强弱。亦相不侔是隱。則檢官成獄。安保其不由於私意。以此以彼。宜有從輕之道。減死定配爲旀。義州府囚推罪人金銀澄段。道啓論列。節節詳明。而覆奏措語。句句疑晦。依道啓參酌減死定配爲旀。肅川府囚推罪人奴致玄段。道伯之見。卿曹之啓。皆傅生道。朝家豈有別意。減死定配爲旀。泰川縣囚推罪人白同段。所犯分明是喪性人所爲。不必持疑於酌勘之際。而卿曹覆辭之如許。殊欠稱停。卿則推考該囚。依律文卽令道臣。次律照勘事。分付爲旀。龍崗縣囚推罪人李得表段。奸所殺奸夫者。大明律旣無償死之文是遣。況旀得表之刃傷林德重。無異奸所親獲兺除良。此等囚勿爲完決。且有先朝受敎敎是如乎。卿曹結語中。請刑又請配。似無意義。得表。身乙使卽放送。而安女之與得表結髮同居。生子生女。忽地逃歸於德重者。情狀萬萬絶痛。渠之不死。幸耳。卿之竝與刑配之律而不請於厥女。移施於得表者。有甚別般愛憎於厥漢厥女而然是隱喩。無端宥釋。太乖倫常。安女爲先嚴囚。待用刑勿拘日次。嚴刑三次。絶島限己身爲婢事。分付。此文案入啓已久。自多未遑。今始判下。待城門開。卽爲行會爲有矣。近來撥路稽滯莫甚。動費三日然後。僅得傳致。此意竝以措辭關飭爲良如敎。
정조 6년
壬寅十一月初五日午時。上御誠正閣。左承旨入侍時。左承旨徐有防。記事官李祖承。兼春秋曺喜有金鳳顯。以次進伏訖。上曰。畿湖尤甚而今歲歉荒。諸路同然。唉彼衆生。不奠厥居。無粟可食。將何聊生。中夜思惟。如聞呼庚之聲。繞壁不寐。如見饑菜之色。玉食靡安。昨下蠲減之典。不足爲實惠。然而或可爲一分之助耶。有防曰。臣等伏見傳敎。實切欽仰之忱。實惠下究之道。專在於守宰。而憂民之聖意。藹然於十行之中。苟有人心者。孰不實心奉行。而蠲減之典。特出格外之恩。民情自可妥帖。流離者可復安堵。凍餒者亦有依賴。此於衆生。莫大之惠矣。命退。承史以次退出。
정조 6년
壬寅十一月初五日午時。上御誠正閣。左副承旨入侍時。左副承旨金宇鎭。記事官李祖承。兼春秋曺喜有金鳳顯。以次進伏訖。上曰。藥房提調在院與否。知入。賤臣承命出。還入奏曰。監煎後已爲出去云矣。命書禮曹冬至陳賀節目判付訖。命退。承史以次退出。
정조 6년
壬寅十一月初五日酉時。上御誠正閣。左承旨與閣臣入侍時。直閣金載瓚。左承旨徐有防。記事官李祖承。兼春秋曺喜有金鳳顯。以次進伏訖。上曰。左副承旨入侍。出榻敎賤臣承命出。與左副承旨金宇鎭偕入進伏。上曰。明日次對時。兩司皆爲進參乎。宇鎭曰。大司諫外無進參之人矣。上曰。然則諸臺竝牌招。可也。上曰。內閣番次直閣乎。載瓚曰。今日雖非臣之番次。番次苟簡。似當入直矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨金宇鎭坐直。右副承旨沈有鎭坐。同副承旨李時秀坐。注書趙興鎭呈辭李祖承藥院直。假注書李敬行仕直。事變假注書金致泳仕。
정조 6년
直閣前望單子入之。金載瓚落點。
정조 6년
事變假注書鄭萬始在外。代以金致泳爲假注書。
정조 6년
傳于徐有防曰。捧寶鑑官。以玉堂。無以分排塡差。見今玉堂。苟簡莫甚。館錄。使之斯速擧行。
정조 6년
以副應敎徐有成牌不進罷職傳旨。傳于金宇鎭曰。宜欲一伸廉隅。許遞。今日政差出。
정조 6년
傳于徐有防曰。副提學。今日政差出。
정조 6년
李在學啓曰。館錄斯速擧行事。命下矣。今日政。新除授副提學。待下批牌招。以爲擧行之地。何如。傳曰。允。
정조 6년
傳于金宇鎭曰。館錄有命。玉堂不可不備員。在外人員竝許遞。今日政差出。
정조 6년
傳于金宇鎭曰。詞訟劇任。不可一向久曠。在外刑曹參判許遞。與他窠有闕。今日政差出。
정조 6년
傳于金宇鎭曰。有闕代。今日政。盡爲差出。
정조 6년
吏批。啓曰。戶曹佐郞鄭東驥呈狀內。身病甚重。勢難察任云。依例改差。何如。傳曰。允。
정조 6년
有政。吏批。判書金華鎭進。參判李在協進。參議沈念祖進。左副承旨金宇鎭進。以吳載純爲大司憲。洪秉纘爲大司諫。崔光璧爲掌令。李顯靖爲持平。尹得孚爲正言。趙尙鎭爲副提學。姜彝正爲修撰。鄭一祥爲工曹判書。趙時俊爲刑曹參判。洪檢爲工曹參判。沈豐之爲敦寧都正。李敬懋爲知義禁。姜世晃爲同義禁。金聖甲爲兵曹佐郞。韓大裕爲戶曹佐郞。李錫源爲奉常僉正。金復淳爲監察。李秉模爲慶尙監司。趙榮儉爲慶興府使。朴宗厚爲順興府使。李集星爲鎭安縣監。姜文德爲重林察訪。徐有防爲奎章閣直提學。學錄單張志默。綾城尉單具敏和。養賢奉事單文光瑞。以徐有成爲副應敎。元厚鎭爲驪州牧使。沈樂洙爲江東縣監。沈鉁爲永川郡守。尹在醇爲殷山縣監。
정조 6년
兵批。判書徐有隣進。參判沈頤之入直進。參議鄭宇淳病。參知柳誼病。右承旨李在學進。以鄭潤弼韓光迪爲五衛將。李宅永爲訓鍊副正。李顯一爲花梁僉使。李柱國爲訓鍊都正。李殷福爲副護軍。洪良浩李憲默趙時俊李世奭李文源沈豐之爲副司直。曺遠振具綜爲副司果。
정조 6년
傳于金宇鎭曰。此時守令。不可一刻曠任。今日政。新除授守令。皆令當日謝恩。待明朝辭朝。
정조 6년
以副提學趙尙鎭牌不進罷職傳旨。傳于金宇鎭曰。只推。更爲牌招。
정조 6년
傳于金宇鎭曰。副提學。更爲牌招。牌去來勿爲呼望。
정조 6년
金宇鎭。以弘文館言啓曰。本館下番闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 6년
傳于李在學曰。下直守令入侍。
정조 6년
李在學啓曰。前禁衛大將李敬懋。前摠戎使李昌運。仍任前職事。命下矣。令該曹口傳付職。摠戎使李昌運敎諭書。所當更爲啓下。而在前如此之時。有前所授密符傳授之例。今番則何以爲之。敢稟。傳曰。允。依例爲之。
정조 6년
兵曹口傳政事。以李敬懋爲副司直。
정조 6년
吏曹口傳政事。咸春君單李昌運。
정조 6년
備局薦望。以李敬懋爲右邊捕盜大將。
정조 6년
以副提學趙尙鎭再牌不進罷職傳旨。傳于金宇鎭曰。無端再違。已極未妥。且一番出牌。動費數時。今已夜分。尤甚慢忽。先遞差後禁推。館錄旣有成命。副提學未差之代。今日政差出。
정조 6년
傳于金宇鎭曰。館錄。待明朝爲之。
정조 6년
傳于金宇鎭曰。館錄旣有待明朝擧行之命。牌招草記未下人員與受由人員竝許遞。今日政差出。
정조 6년
再政。吏批。判書金華鎭進。參判李在協進。參議沈念祖進。左副承旨金宇鎭進。以洪秀輔爲刑曹參判。柳煥星爲戶曹正郞。兪彦鎬爲同成均。韓光會爲掌樂提調。徐邁修爲刑曹正郞。金龍俔爲刑曹佐郞。李尙琦爲戶曹佐郞。朴師欽爲儀賓都事。李最源爲洪川縣監。李柱國爲左尹。李昌會爲濟用判官。兼春秋單金龍俔。以鄭東浚爲校理。徐龍輔爲修撰。金載瓚爲副修撰。朴天行爲副應敎。徐有成爲應敎。尹尙東爲校理。金翊休爲修撰。尹㬦爲副修撰。吳載純爲副提學。
정조 6년
傳于金宇鎭曰。新除授玉堂。牌招察任。
정조 6년
傳于金宇鎭曰。新除授副提學。牌招察任。牌去來催促。
정조 6년
以副應敎朴天行牌不進罷職傳旨。傳于金宇鎭曰。處義宜無異同。許遞。
정조 6년
兵曹口傳政事。以鄭東浚徐龍輔爲副司果。
정조 6년
李在學。以兵曹言啓曰。五衛將尹師洙。身病猝重。時月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 6년
李在學。以義禁府言啓曰。原春監司金憙狀啓據刑曹粘目內。金城縣令李命杰。令該府拿問處之事。允下矣。李命杰今方待命。卽爲拿囚之意。敢啓。傳曰。考律草記勘放。其餘在囚罪人。亦令一體考律勘放。
정조 6년
李在學。以義禁府言啓曰。時囚罪人李命杰。考律草記勘放。其餘在囚罪人。亦令一體考律勘放事。命下矣。李命杰段。原春監司金憙狀啓據刑曹粘目內。罪人申東郁。乃是因特敎發配者則其所擧行事。當各別審愼。而初不定送官使。只送族使。至使罪人。四朔滯留者。揆以事體。誠極駭然。罪取考律文則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。李命杰。杖八十收贖。奪告身三等放送。李厚瑾段。傳旨內抄戶之政。專委部官。向於輪對。亦有面飭。未知其後勤慢之如何。更令來待。其中西部官之部內萬餘元戶。錯對以千數。雖極迷劣。或可諉一時無妄之犯。外此奏對。不但節節無形。況於嚴飭之下。所謂擧行。又如是稽忽。此等人。決知其不勝任。早卽嚴勘。可懲他部官。令該府拿問嚴勘。罪取考律文。則大明律上書奏事條有曰。若奏事錯誤。當言千石而言十石之類者。杖六十。不應爲條有曰。凡不應得爲而爲之。事理重者。杖八十。名例。有曰二罪俱發。以重者論。大典推斷條有曰。犯私罪杖八十。奪告身三等。犯枉法受贖外。笞杖竝收贖云矣。李厚瑾從重論。杖八十收贖。奪告身三等放送。安邁權金潭等段。傳旨內。朔書借書。前後申飭。何如。而如渠遐方賤微之蹤。焉敢犯禁。竝令該府拿問嚴處。罪取考律文。則大明律制書有違條有曰。凡奉制書。有所施行而違者。杖一百。大典推斷條有曰。凡私罪。杖一百決杖。告身盡行追奪。先朝受敎內。王府決杖者。代以金贖矣。安邁權金潭等。杖一百收贖。告身盡行追奪。放送。何如。傳曰。允。如有功儀。各減一等。李命杰。此時遞易可悶。本律以公罪勘送。李厚瑾安邁權金潭等。本職旣已汰去。姑爲付過放送。
정조 6년
應敎李敬一上疏。省疏具悉。疏辭。下該曹稟處。原疏未下
정조 6년
壬寅十一月初六日未時。上御誠正閣。左承旨入侍時。左承旨徐有防。記事官李祖承。兼春秋金健修金鳳顯。以次進伏訖。上曰。玉堂苟簡。莫如近日。館錄。從當擧行。館職闕員。承旨筵退後知入。可也。仍命書榻敎曰。順興府使改差。今日政差出。書訖。命退。承史以次退出。
정조 6년
壬寅十一月初六日申時。上御誠正閣。左副承旨與提調入侍時。提調金華鎭。左副承旨金宇鎭。假注書李敬行。記注官曺喜有金鳳顯。以次進伏訖。上曰。今日政事之浩多。殆無異於都目。而善爲排擬矣。華鎭曰。適値多窠。僅爲塡差矣。命書傳敎曰。此是尤甚邑。驪州牧使。今日政。各別擇差。待下批使之當日辭朝。仍令催促赴任。上曰。明日抄啓文臣親試爲之。出榻敎命退。諸臣以次退出。
정조 6년
壬寅十一月初六日初更四點。上御誠正閣。坐直承旨與驪州牧使入侍時。右承旨李在學。記事官李祖承。兼春秋曺喜有金健修。驪州牧使元厚鎭。以次進伏訖。命厚鎭進前。上曰。畿甸多告歉之邑。而驪州尤最甚。賙賑之政。不容少緩。且當歲末。分俵之際。尤爲詳審。毋或泛忽。可也。命先退。命書傳敎曰。今聞承宣言。應敎李敬一乞郡疏批。尙無頒布。雖已啓下。不得下該曹。以踏啓字書出朝紙云。政院事可謂大做錯。凡於下該曹稟處之疏例踏啓字。竝與批答頒布。自是不易之規。設令批答不下。何不微稟。當該承旨。從當處分。批答卽爲頒布。原疏使之回啓。又聞承宣言。敦寧都正洪履健疏亦然云。此則自在應遞之科。批答雖不追頒。此後該房。更有此等疎漏之事。難免重責。惕念擧行。書訖。命退。諸臣以次退出。
정조 6년
行都承旨嚴璹藥院直。左承旨徐有防內閣進。右承旨李在學坐。左副承旨金宇鎭坐。右副承旨沈有鎭坐直。同副承旨李時秀坐直。注書李祖承藥院直一員未差。假注書李敬行仕直。事變假注書金致泳仕。
정조 6년
傳于金宇鎭曰。大臣入侍事。遣史官傳諭。
정조 6년
傳于金宇鎭曰。下直守令留待。
정조 6년
傳于徐有防曰。試官以下入侍。
정조 6년
傳于金宇鎭曰。大臣入侍。留待守令。同爲入侍。
정조 6년
傳于李在學曰。兵曹判書入侍。
정조 6년
傳于徐有防曰。雖臺職。亦有帶推行公之例則曺允大。何敢不入來乎。罷職。使之卽爲應試。
정조 6년
傳于沈有鎭曰。時囚罪人趙尙鎭。分揀放送。
정조 6년
傳于金宇鎭曰。副提學前望單子入之。
정조 6년
副提學前望單子入之。趙尙鎭落點。
정조 6년
傳于李在學曰。新除授副提學牌招。
정조 6년
傳于金宇鎭曰。玉堂違牌及在外人員許遞。政官牌招開政。
정조 6년
有政。吏批。判書金華鎭進。參判李在協進。參議沈念祖試所進。左副承旨金宇鎭進。以趙時俊爲大司憲。朴天行爲副校理。姜彝正爲修撰。權以綱爲副修撰。丁志德爲司僕主簿。趙興鎭爲掌樂主簿。李度謙爲典籍。
정조 6년
兵批。判書徐有隣進。參判沈頤之入直進。參議鄭宇淳病。參知柳誼病。同副承旨李時秀進。以吳載純李鼎揆尹尙東尹長烈李昌漢爲副司直。金翊休權以綱姜彝正尹東晩尹㬦柳孟養李度謙趙興鎭爲副司果。
정조 6년
吏曹口傳政事。直閣單金載瓚。
정조 6년
傳于李時秀曰。在外參贊許遞。令該曹口傳差出。使之先參坐後謝恩。
정조 6년
吏曹口傳政事。以徐有慶爲右參贊。
정조 6년
李時秀。以吏曹言啓曰。本曹假郞廳韓相肇。身病猝重。勢難入直。今姑改差。以成均館直講吳錫齡。差下之意。敢啓。傳曰。知道。
정조 6년
李時秀。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 6년
司直金鍾秀疏曰。伏以。臣之得至于今日。皆我殿下賜也。但得苟全視息。永作廢物。已是非常之恩。過分之福。至於身帶官銜。足登天陛。是豈臣夢想之所敢到者哉。發緘有命。責敎極嚴。申州之章濡滯。近城之行蒼黃。供辭判付。可泣鬼神。而猶不敢移動一步。則人理都絶。生不如死。嶺海鈇鉞。唯命是竢。不意半夜宣召。忽降於金吾席藁之地。辭旨之間。有非臣子所敢承聞者。遂不得不抗顔淸禁。顚倒匍匐之際。寶燭煌煌。御座入瞻。臣五內惝怳。目眩神錯。及夫天語溫諄。推心置腹。愍惻慰撫。無異慈母之於稚子。則臣於是。涕泗橫落。語不成聲。煩冤之私。銘鏤之忱。亦未能披露萬一而退。惟是及此未死之日。重陪咫尺之天。悲喜交竝。志願滿足。臣雖卽日塡壑。復何恨哉。見職之續蒙解免。恩深體下。益不勝惶感。豈宜更有希冀。仰煩鳴號。而第臣區區肝血之懇。已發端於前席。而嚴不敢畢其說者。臣何忍呑不遂吐。終成不暝之恨也哉。噫。君臣猶父子。何言之不敢盡。臣之本末長短。久已莫逃於天鑑之下。而今請一一陳列。以備聖明之俯察其情僞而進退之焉。臣本骨相窮薄。性質褊迂。徑情自遂。全不解游移通變之方。持此而行。何地可容。臣雖至愚。自知則明。故雖偶占倖第。而一向杜門田間。不敢爲隨衆覓官之計。此非臣淡於宦情而然也。仍以流竄廢錮。備經危險。不死亦云天幸。萬念久矣灰冷。一自遭逢聖明。榮寵赫然。超擢無漸。凡世所稱淸華權要膏腴之職。雖通才雋望。終身踐歷而難盡者。臣則數年之中。遍踏而無遺。臣每中夜以思。怛然內驚。忽自疑今我非故我。此生是何生。噫。知臣之平生心迹而憐其迷滯。恕其過誤者。臣常願一遇之而卒不遇其人焉。今以所不能得之於敵以下者。而得之於殿下。嗚呼士爲知己者死。況於君父乎。臣感激涕泣。恒恐糜身粉骨。不足以爲報。而立朝幾年之間。犯科招釁者。亦屢矣。分析庇覆。每煩聖念。臣竊自思之。材下而位亢。福薄而寵厚。如是而不敗者。天理人事之所必無也。萬一因循之頃。遽陷不測。則雖聖上。惻然欲救之。而亦無如之何矣。螻蟻微命。固不足恤。其於上辱知遇。何哉。惟此一念。橫着肚裏。寤寐耿耿。可質神明。旋因情私之悲切。兼以踪地之臲卼。遂上乞養之章。三載未得請。而一朝至此。人言雖出於不諒。臣罪難逭於自作。尙保縷喘。縱荷聖上再造之慈。而身名一敗。更無以自立於人世。嗚呼。器旣破矣。雖黏着無痕。而終歸於破器。絲旣染矣。雖水濯百回。而不免爲染絲。臣之不可以復起爲人。何以異此。臣旣不可以復起爲人。而徒然挂空名於朝籍。亦何爲哉。唯有及早乞骸。爲可以毋傷我聖上終始全保之德意耳。臣之日夜伏地誓心。瞻天攢手者只此而已。伏惟日月之明。容光靡有遺照。天地之仁。一物唯恐失所。如臣情狀。合蒙矜諒。且念臣。受氣虛脆。夙嬰奇疢。心腹痰癖之如鋪瓦甓。動輒殊死者。已成四十年痼疾。重以瘴毒之所浸蒸。喪威之所震剝。榮衛耗蝕。未老先衰。兩目全暗。牙齒盡脫。胸滿口喘。不良行步。最是心力傷敗。神精銷竭。有時忽忽若喪性之人。甚至語言失序。事爲倒錯。自度餘生。理不久長。雖欲盡力奔走。有不可得則此又臣不能者止之一端也。噫。臣上無父兄。下無壯子。旁無朋友。孑孑孤立。形影相依。所仰恃而爲命者。唯聖明在上耳。嗚呼。犬馬尙知戀主。以臣之受恩如天。絲毫莫報而猶且甘心便訣。不耐少須臾遲徊。則臣之無狀。曾犬馬之不若矣。嗚呼。尙何言哉。俯仰穹壤。有淚成血而已。抑臣之求去。非敢有高擧遠引長往。而不復返之意也。立朝時强半在鄕。雖緣私情之難抑。乞養後絶罕造朝。多因職名之見拘。儻得一脫虛縻之銜。長作自在之身。則去來遲速。從此無礙。時節入覲。庶可無一之或廢矣。由是言之則臣之求去。雖謂之以退爲進。可也。伏乞聖上。曲垂惻隱之念。特準休退之請。使臣得以歌詠太平於畎畝之中。以沒餘齒。則從今至死之年。皆殿下賜也。衷情所迫。言不知裁。臨疏涕零。神魂飛越。臣無任泣血祈懇之至。答曰。省疏具悉。卿雖日上百章。萬無從施之理。如是之際。上下相持。徒欠誠實。卿其勿辭。亟撤所請。
정조 6년
副提學吳載純上疏。答曰。省疏具悉。情勢似然。本職許遞。原疏未下
정조 6년
副提學趙尙鎭疏曰。伏以。天降厖禠。慶衍螽斯。本支有繁昌之休。國家基磐石之安。懽祝之忱。曷有其極。仍念臣以儱侗之才。叨僥濫之秩。亦已多矣。乃者千萬不近似之銜。又何爲而及於臣也。聞命惶惑。五內失守。實不知所以自措也。夫淸朝華選。玉署最重。而長席自別。遴簡之至難愼也。名碩之所逡巡也。官未必常備。人不可輕授。自昔已然。近世才俊。藉曰級降。前後叨是任者。苟非文學才識。足以厭服一世。則莫或居之。今乃以譾劣如臣。蒙昧如臣。求之朝班。最居人下者。苟然充擬於人望之外。何也。臣於館職。曾亦已試蔑效者也。豕亥之辨。自知多恧。葫蘆之畫。猶未依樣。空疎之實。短拙之狀。淵鑑之所已燭。而今又裒然爲諸學士之首。抗顔復廁於橫經之班。則名器之玷辱。已無可言。而朝廷之嗤笑。孰甚於此。若臣素門之滿盈。私義之兢畏。向於國子辭疏。已暴肝膈之懇。今不敢復事瀆擾。而見職之地分淸切。視國子。不啻更進幾步。則臣於此。安得不戄然而懼。怵然而憂。思所以必辭乃已也耶。噫。師儒之官。論思之長。人所稱一代峻選。臣是何人。周歲之中。次第踐揚。必先於人。噫嘻。此何爲也。衡才而授。明王之政也。量能而進。人臣之義也。雖在冗官庶職。猶恐履屐之乖當。況此華貫顯秩。寧容旌旃之異招。循墻之辭。猶屬例語。負乘之戒。決知無幸。臣於是。寧被慢命之誅。斷無進身之路。昨犯違傲。自速罪戾。雖荷聖度之寬恕。方切私心之悚蹙。曾未踰日。誤恩復加。舊銜重縻。新錄有命。庚牌荐臨。而守株難改。轉動無計。玆敢冒控文字。略暴衷懇。伏惟聖慈。天地於臣。父母於臣。疾痛之呼。宜無不察。鞶帶之褫。何待畢辭。亟願將臣新授濫職。特許刋改。仍勘臣違慢之罪。以淸官方。以全微諒。千萬顒祝云云。省疏具悉。爾其勿辭察職。